Почетком XIX века 1804. године у Србији избија Први српски устанак. У ратном стању потреба за барутом и оловом је била огромна, због тога је снабдевање са оловом обављано са сопствених рудишта. Водећи људи устанка, са Карађорђем на челу, настоје да обнове рударство у Србији, па Сенат 1806. године доноси одлуку да у Србију доведе 35 рудара Саса и једног инжењера. У време Првог српског устанка рударство је, не успевши да се развије, угашено 1813. године, са сломом устанка. Водећи људи у Србији из тог периода заслужују поштовање и дивљење за напоре које су уложили да обнове наше рударство. Све што је урађено за непуну деценију, а тога је било доста, порушили су Турци.